和葉翰林湖上夜歸古句
作者：程俱
朝代：宋

paragraphs: 琅玕一紙傳青桐，西湖默存清夢中。
遙知湖上發新倡，凡馬一洗煙雲空。
翰林文章舊驚世，聊試三輔分符銅。
玉槃無聲轉清夜，水天交貫冰朣朧。
况聞許下足名士，歗詠鼓舞馮夷宫。
擔簦獨欠此狂客，憔悴企踵臨西風。
朝來珠璧入懷袖，坐想星宿羅心胸。
自憐華髪烏帽底，俯仰正慚張長公。
何當從公萬物表，妙契不待將無同。
展書三復更太息，但見缺月穿疏櫳。